บริษัท ขนส่ง จำกัด ประกาศหยุดเดินรถทุกเส้นทางทั่วประเทศ หลังรัฐบาลประกาศเคอร์ฟิว เริ่มตั้งแต่วันที่ 3 เมษายนนี้
บริษัท ขนส่ง จำกัด ประกาศหยุดเดินรถทุกเส้นทางทั่วประเทศ หลังรัฐบาลประกาศเคอร์ฟิว เริ่มตั้งแต่วันที่ 3 เมษายนนี้ นายจิรศักดิ์ เยาว์วัชสกุล กรรมการผู้จัดการใหญ่ บริษัท ขนส่ง จำกัด หรือ บขส. เปิดเผยว่า หลังจากรัฐบาลประกาศพระราชกำหนดการบริหารราชการในสถานการณ์ฉุกเฉิน พ.ศ. 2548 (ฉบับที่ 2) ห้ามบุคคลทั่วราชอาณาจักรออกนอกเคหสถาน ระหว่างเวลา 22.00 น.- 04.00 น. ตั้งแต่วันที่ 3 เมษายน 2563 เป็นต้นไป จนกว่าจะมีการเปลี่ยนแปลง ประกอบกับบางจังหวัดประกาศปิดเมือง ส่งผลให้มีประชาชนให้บริการลดลงกว่าร้อยละ 90 ทำให้ บขส. ไม่สามารถจัดรถให้บริการประชาชนได้ ทุกเส้นทางทั่วประเทศ ตั้งแต่วันที่ 3 เมษายน 2563 เป็นต้นไป ขอให้ผู้โดยสารที่ซื้อตั๋วล่วงหน้าไว้แล้ว คืนตั๋วโดยสาร หรือเลื่อนการเดินทางผ่านทางเว็บไซต์ transport.co.th ได้ตั้งแต่วันที่ 5 เมษายน 2563 เป็นต้นไป ยกเว้นการรับ-ส่ง พัสดุภัณฑ์ของ บขส. ที่ต้องขนส่งเครื่องอุปโภคบริโภคให้กับประชาชน ยังเปิดให้บริการทุกวัน ตั้งแต่เวลา 05.00 น. จนถึงเวลา 20.30 น. นอกจากนี้ บขส.จะเปิดให้บริการสถานีขนส่งผู้โดยสารกรุงเทพ ที่จตุจักร, เอกมัย , ถนนบรมราชชนนี และสถานีเดินรถโดยสารขนาดเล็ก (จตุจักร) หรือรถตู้ เริ่มเวลา 05.00 น. และสิ้นสุดเวลา 19.00 น. จนกว่าสถานการณ์จะกลับสู่ภาวะปกติสำหรับผู้ประกอบการรถร่วมบริการ บขส.ผู้ประกอบการส่วนใหญ่แจ้งขอหยุดการเดินรถ แต่ยังมีบางเส้นทางที่วิ่งให้บริการ เนื่องจากประชาชนบางส่วนยังมีความจำเป็นต้องเดินทางด้วยรถโดยสารสาธารณะ เพื่อมาทำงาน หรือพบแพทย์ตามนัดหมาย โดยเส้นทางที่มีระยะทางเกิน 300 กิโลเมตร จะมีรถให้บริการช่วงเวลา 05.00 - 11.00 น. เท่านั้น ส่วนเส้นทางที่มีระยะทางไม่เกิน 300 กิโลเมตร จะมีรถให้บริการช่วงเวลา 05.00 น.- 16.00 น.